Yhdysvaltalaisia oppilaita vannomassa lippuvalaa Yhdysvaltain Lippupäivänä 1899.
**Lippuvala** (engl. *Pledge of Allegiance*) on Pohjois-Amerikan Yhdysvalloissa käytössä oleva rituaali, jossa osanottajat vannovat uskollisuutta Yhdysvaltain lipulle ja sille kansakunnalle, jota se edustaa. Vala lausutaan yleensä seisaaltaan yhteen ääneen, ja sen aikana oikea käsi tulisi pitää rinnalla, sydämen kohdalla. Miesten tulisi valan aikana paljastaa päänsä, mikäli heidän käyttämällään päähineellä ei ole uskonnollista merkitystä. Sotilaallisissa univormuissa olevat tekevät valan aikana kunniaa.

Lippuvala on Yhdysvalloissa yleinen ennen muuta koulujen aamunavausrituaalina. Se on tällä hetkellä käytössä 25 osavaltiossa ja kuudessa sen käyttämistä kouluissa "suositellaan". 2000-luvulla eri oikeusistuimet ovat kuitenkin useasti linjanneet, että kaikilla oppilailla on perustuslaillinen oikeus kieltäytyä lippuvalasta. Lisäksi lippuvalaa voidaan käyttää yleisötapahtumissa, jossa Yhdysvaltain lippu nostetaan juhlallisesti salkoon, ja se voi olla käytössä esimerkiksi oikeuskäsittelyn aluksi. 

Lippuvala sai virallisen aseman 22. kesäkuuta 1942, jolloin Yhdysvaltain kongressi sääti asiaa koskevan lain. Kongressin tarkoituksena oli lujittaa amerikkalaisten yhteenkuuluvuuden tunnetta ja uskollisuutta kotimaahansa toisen maailmansodan raivotessa. Alun perin tervehdys otettiin käyttöön jo vuonna 1892, jolloin valan teksti julkaistiin *Youth’s Companion Magazine* -lehdessä Bostonissa, Massachusettsissa. Sitä käytettiin aluksi Kristoffer Kolumbuksen löytöretkien 400-vuotisjuhlien yhteydessä. Alkuperäisen valatekstin oli laatinut Francis Bellamy. Bellamyn laatimassa versiossa vannottiin uskollisuutta "lipulleni" (*to my flag*), ei "Yhdysvaltain lipulle".

Lippuvalaan lisättiin sanat "Jumalan alaiselle" (*under God*) kongressin päätöksellä 14. kesäkuuta 1954. Samassa yhteydessä säädettiin myös, että "kansakunta" (*Nation*) kirjoitetaan isolla alkukirjaimella. Aloitteen Jumalan lisäämisestä teki presidentti Dwight D. Eisenhower, joka halusi lisäyksellä taistella "jumalattomia kommunisteja" vastaan kylmän sodan ilmapiirissä. Lisäys on erityisen huomattava, koska Yhdysvaltain perustuslaki erottaa kirkon ja valtion hyvin tarkkaan toisistaan. Esimerkiksi yleisissä kouluissa, joissa vannotaan uskollisuutta "Jumalan alaiselle kansakunnalle", ei saa olla minkäänlaista uskonnonopetusta.

Sanamuoto
---------

Lähde: 

| Nykyinen sanamuoto englanniksi | Epävirallinen suomennos |
| --- | --- |
| I pledge allegiance to the Flag of the United States of America**,** and to the Republic for which it stands, one Nation under God, indivisible, with liberty and justice for all. | Vannon uskollisuutta Amerikan Yhdysvaltojen lipulle ja sille tasavallalle, jota se edustaa, yhdelle, jakamattomalle, Jumalan alaiselle kansakunnalle, joka antaa vapauden ja oikeuden kaikille. |

Lähteet
-------

1. 1 2  Pledge of Allegiance Fast Facts *CNN*.  24.4.2022. Viitattu 27.4.2022. (englanniksi)
2. ↑  The Man Who Wrote the Pledge of Allegiance *Smithsonian Magazine*.  2003. Viitattu 27.4.2022. (englanniksi)
3. ↑  Pledge of Allegiance to the Flag of the United States of America | History & Text  2022. Encyclopædia Britannica. Viitattu 27.4.2022. (englanniksi)
4. ↑  4 U.S. Code § 4 - Pledge of allegiance to the flag; manner of delivery *LII / Legal Information Institute*. Viitattu 27.4.2022. (englanniksi)
5. ↑  The Pledge of Allegiance  2022. ushistory.org. Viitattu 27.4.2022. (englanniksi)
6. ↑  How 'One Nation' Didn't Become 'Under God' Until The '50s Religious Revival *NPR.org*. Viitattu 27.4.2022. (englanniksi)
7. ↑  The Pledge of Allegiance  2022. U.S. Embassy & Consulate in the Republic of Korea.  Arkistoitu 3.3.2022. Viitattu 27.4.2022. (englanniksi)

Aiheesta muualla
----------------

* Kuvia tai muita tiedostoja aiheesta **Lippuvala (Yhdysvallat)** Wikimedia Commonsissa